ྲཱ་ཡ་སྭཱ་ཧཱས་ཏིལ་ལམ་ཡུངས་ཀར་དང་། ཨོཾ་སརྦ་སཾ་པ་དེ་སྭཱ་ཧཱས་ཟས་མཆོག་དང་། ཨོཾ་བཛྲ་བི་ཛཱ་ཡ་སྭཱ་ཧཱས་འབྲས་སོ་བ་དང་། ཨོཾ་བཛྲ་པུཥྚཱ་ཡེ་སྭཱ་ཧཱས་འབྲས་དང་། ཨོཾ་མ་ཧཱ་བེ་གཱ་ཡ་སྭཱ་ཧཱས་ནས་དང་། ཨོཾ་བཛྲ་གྷསྨ་རཱ་ཡ་སྭཱ་ཧཱས་གྲོ་དང་། ཨོཾ་མ་ཧཱ་བ་ལཱ་ཡ་སྭཱ་ཧཱས་སྲན་མ་དང་། ཨོཾ་བཛྲ་ཨཱ་ཡུ་རེ་སྭཱ་ཧཱས་དཱུརྦ་དང་། ཨོཾ་ཨ་པྲ་ཏི་ཧ་ཏ་བཛྲཱ་ཡ་སྭཱ་ཧཱས་ཀུ་ཤ་སྟེ། སྡེ་ཚན་རེ་རེའི་འགོར་མཚན་སྔགས་དང་མཐར་སྤེལ་ཚིག་གོང་བཞིན་སྦྱར་ལ་ཕུལ་བའི་མཐར་མཆོད་བསྟོད་སྔར་བཞིན་བྱས་ལ། མར་དགང་གཟར་གང་ཐབ་ཏུ་ཕུལ་ཏེ། ཨོཾ་བཛྲ་ཛྭཱ་ལ་རཾ་ཞེས་དང་མེ་ལྷ་འབར་བའི་རྣམ་པར་གྱུར་པར་བསམ་མོ། །གསུམ་པ་མཆོག་གི་མེ་ལྷ་མཆོད་པ་ནི། མེ་འབར་བའི་ཀློད་དུ་སྲུང་བའི་འཁོར་ལོ་དུར་ཁྲོད་བརྒྱད་གཞལ་ཡས་ཁང་དང་བཅས་པའི་དབུས་སུ་པདྨ་འདབ་བརྒྱད། ཕྱོགས་བཞི་དམར་ལ་མེ་རླུང་སེར་བ་སོགས་ནས་ལས་ཀྱི་མཁའ་འགྲོ་ལ་དོན་ཡོད་གྲུབ་པས་དབུར་བརྒྱན་ཞེས་པའི་བར་གྱིས་ཡན་ལག་བཞི་རྫོགས་སུ་བསྐྱེད་ལ། ལྷ་ཐམས་ཅད་འཛུམ་ཞིང་ཞི་བ། འོད་ཟེར་དཀར་པོ་འཕྲོ་བ་དང་སྡུད་པའི་སྒོ་ནས་བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་ཐམས་ཅད་ཞི་བའི་ལས་མཛད་པར་བསམ་ཞིང་བརྗོད། གཙོ་མོ་དེ་རང་གི་རྩ་བའི་བླ་མ་དང་ཐ་དད་མ་ཡིན་པར་དམིགས་ལ། གཟར་བུ་གཉིས་བླངས་ཏེ། ལྷ་ཐམས་ཅད་ཀྱི་ཞལ་ཅུང་ཟད་གདངས་པའི་ལྗགས་ཧཱུྃ་ལས་རྡོ་རྗེ་སོགས་སྔར་བཞིན་བརྗོད་ལ། ཨོཾ་བཛྲ་ཌཱ་ཀི་སོགས་མཁའ་འགྲོ་ལྔའི་སྔགས་ལན་གཅིག་གི་རྗེས་སུ། ཨོཾ་ཨགྣ་ཡེ་སྭཱ་ཧཱ་ལན་བདུན་གྱིས་མར་ཕུལ་མཐར་དགང་བླུགས་ཁ་སྦྱར་ཏེ། ཨ་དཱི་པྱཱ་དི་པྱཱ་སོགས་དང་བདག་གིས་ཚེ་འཁོར་བ་སོགས་སྤེལ་ཚིག་གོང་བཞིན་བརྗོད། དེ་ལྟ་བུ་ལན་གསུམ་གྱིས་བྱོན་ཟན་ཕུལ། དེ་ནས་སོ་སོའི་ཕྱག་རྒྱ་བཅས་ཏེ་མཆོད་པ་རྣམས། ཨོཾ་མ་ཧཱ་གུ་རུ་པཉྩ་ཌཱ་ཀི་ནི་ས་པ་རི་ཝཱ་ར་ཨརྒྷཾ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡ་ཧཱུྃ་ཞེས་སོགས་ནས་ཤབྡའི་བར་གྱིས་ཕྱི་མཆོད། འབྲུ་གསུམ་གྱིས་ནང་མཆོད་ཕུལ་ལ། རྡོ་རྗེ་དྲིལ་བུ་འཛིན་པས། ཞེ་སྡང་རྣམ་དག་སོགས་བསྟོད་པའི་མཆོད་པ་རྣམས་བྱའོ། །དེ་ནས་ཡམ་ཤིང་ལ་སོགས་པའི་བསྲེག་རྫས་རྣམས་སྡེ་ཚན་རེ་རེའི་ཐོག་མར་ལྷ་སྔགས་ལན་རེ་སྔོན་དུ་འགྲོ་བའི་རྫས་སྔགས་སོ་སོས་བརྒྱ་རྩ་ལ་སོགས་པ་ཕུལ་བའི་མཐར་སྤེལ་ཚིག་གོང་བཞིན་བྱའོ། །དེའང་། ཞུ་བའི་རྫས་རྣམས་ཞལ་དུ་སྟེ། གོང་བུའི་རྫས་རྣམས་ཕྱག་ཏུའོ། །ཡམ་ཤིང་འབར་བའི་འོད་ལ་འབུལ། །ཀུ་ཤ་དཱུརྦ་གཙུག་ཏོར་ལའོ། །དེ་ནས་ཏིལ་མདུན་དུ་བཞག་པ་ལ་བདག་གཞན་གྱི་སྡིག་སྒྲིབ་དང་བར་དུ་གཅོད་པ་ལ་སོགས་པ་ཐིམ། སླར་ཡེ་ཤེས་ཀྱི་བདུད་རྩིར་གྱུར་པར་བསམས་ལ། ཏིལ་སྔགས་བརྒྱ་རྩ་རེའི་མཚམས་སུ་སྤེལ་ཚིག་བཏགས་ལ་བསྙེན་པ་ཇི་ཙམ་སོང་བའི་བཅུ་ཆའི་ཏིལ་འབུལ། སྒྲུབ་གཡོག་གཅིག་གིས་མེ་རྒྱུན་མ་ཆད་ཙམ་གྱི་མར་དང་ཡམ་ཤིང་གིས་མེ་རྒྱུན་གསོ། སླར་ཡང་བྱོན་ཟན་གྱི་སྐབས་སུ་བཤད་པ་ལྟར་མར་དགང་བླུགས་གསུམ་ཕུལ། མཆོད་པ་རྣམས་ཁ་གསོས་པ་ཉེར་སྤྱོད་བྱིན་རླབས་བསྲེག་རྫས་དོར་བ་མ་གཏོགས་སྔར་ལྟར་བྱས་ལ། གོང་ལྟར་མཆོད་པའམ། སྤྲོ་ན། སྟོང་གསུམ་འདིའམ་སྟོང་གསུམ་གཞན་དག་ན། །ལྷ་རྫས་མཆོད་ཡོན་ཇི་སྙེད་ཡོད་པ་རྣམས། །དཀྱིལ་འཁོར་ལྷ་ཚོགས་རྣམས་ལ་དབུལ་བར་བགྱི། །ཐུགས་རྗེས་འགྲོ་བའི་དོན་ཕྱིར་བཞེས་སུ་གསོལ། །ཞེས་པ་ལ་མཆོད་ཡོན་གྱི་ཚབ་ཏུ་མེ་ཏོག་ལ་སོགས་པ་ཁ་བསྒྱུར་བ་དང་བཅས་ཏེ་མཚན་སྔགས་སྤེལ་བའི་ཨརྒྷཾ་ལ་སོགས་པས་ཕྱི་མཆོད། ནང་མཆོད་བསྟོད་པ་རྣམས་བྱ། གཏོར་མ་དང་པོ་ཆབ་ཀྱིས་བྲན་ལ། བསང་སྦྱངས། སྟོང་པའི་ངང་ལས་ཡཾ་ལས་རླུང་སོགས་ནས་ཧ་ཧོ་ཧྲཱིཿའི་བར་ཚོགས་ལྟར་རམ། བསྡུ་ན་སྔགས་ཙམ་གྱིས་བྱིན་གྱིས་བརླབས་ལ། དཀྱུས་ལྟར་ཕུལ་ནས་མཆོད་བསྟོད་འདོད་དོན་ཞུས་ལ་ཡི་གེ་བརྒྱ་པ་ལན་གསུམ་དང་མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད་སོགས་ཀྱི་མཐར། ཨོཾ་ཨཱཿཧཱུྃ་བཛྲ་མུཿཞེས་དང་མཐེབ་སྲིན་གྱི་སེ་གོལ་གྱི་སྒྲས་ཡེ་ཤེས་པ་རང་བཞིན་གྱི་གནས་སུ་གཤེགས་པར་བསམས་ལ། ཐབ་ཀྱི་ཐལ་བ་ནས་སྲིན་ལག་གིས་ཅུང་ཟད་བླངས་པ་དཔྲལ་བར་བསྐུས་ཏེ་དམ་ཚིག་པ་རང་ལ་ཐིམ་པར་བསམ་མོ། །རྗེས་ལ་གཉིས་ཀྱི་དང་པོ་མཆོད་ཅིང་བཟོད་པར་གསོལ་བ་ནི། ཐབ་ཏུ་མར་བླུགས་གཟར་གང་དགང་གཟར་ལ་རེག་པར་བླུགས་ལ། ཨོཾ་བཛྲ་ཛྭཱ་ལ་རཾ་ཞེས་དང་། སླར་ཡང་འབར་བ་མེ་ལྷའི་རྣམ་པར་གྱུར་པར་བསམས་ལ། བསྲེག་རྫས་ལྷག་མ་རྣམས་བདུན་ནམ་བཅུ་གཅིག་ལ་སོགས་པ་ཕུལ་མཐར་བྱོན་ཟན་གྱི་སྐབས་ལྟར་མར་དགང་བླུགས་གསུམ་གཤེགས་སྐྱེམས་སུ་ཕུལ་ལ། མེ་ལྷའི་གཏོར་མ་བསང་སྦྱངས། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ཞེས་པས་བྱིན་གྱིས་བརླབས། མཆོག་སྦྱིན་གྱི་ཕྱག་རྒྱ་དང་། ཨོཾ་ཨགྣ་ཡེ་ས་པ་རི་ཝཱ་ར་ན་མཿསརྦ་ཏ་ཐཱ་ཞེས་སོགས་གསུམ་གྱིས་ཕུལ། མཚན་སྔགས་རེ་རེའི་སྔོན་དུ་འགྲོ་བས་མཆོད། འཇིག་རྟེན་དབང་ཕྱུག་སོགས་ཀྱིས་བསྟོད་ལ། མེ་ལྷའི་རྒྱལ་པོ་འཁོར་དང་བཅས་པ་ཁྱེད་རྣམས་ཀྱིས་བདག་དང་སེམས་ཅན་ཐམས་ཅད་ཀྱི་བར་དུ་གཅོད་པ་ཐམས་ཅད་དང་། གསང་སྔགས་ལྷག་ཆད་དུ་གྱུར་པའི་ཉེས་པ་ཐམས་ཅད་ཞི་བར་མཛད་དུ་གསོལ། ཞེས་འདོད་དོན་ཞུས། བདག་ལས་དང་པོ་པའི་གང་ཟག་ཏུ་གྱུར་པས་ཏིང་ངེ་འཛིན་མི་གསལ་བ་དང་། སྔགས་མ་དག་པ་དང་། ཆོ་ག་འཁྲུལ་པ་དང་། ཡོ་བྱད་དམན་པ་ལ་སོགས་པ་སྐྱོན་དུ་གྱུར་པ་ཐམས་ཅད་བཟོད་པར་མཛད་དུ་གསོལ་ཞེས་བརྗོད་དོ། །གཉིས་པ་གཤེགས་གསོལ་བཀྲ་ཤིས་ཀྱིས་མཐའ་བརྒྱན་པ་ནི། སྔར་གྱི་དབྱུ་གུ་གསུམ་པའི་ཕྱག་རྒྱ་ཕྱིར་བསྐྱེད་ཅིང་། །བདག་གི་དོན་དང་གཞན་གྱི་དོན། །བྱིན་ཟ་ཁྱོད་ཀྱིས་བསྒྲུབས་ཀྱིས་གཤེགས། །ཇི་བཞིན་དུས་སུ་སླར་གཤེགས་ཏེ། །བདག་གི་དངོས་གྲུབ་ཐམས་ཅད་སྒྲུབས། །ཨོཾ་ཨགྣི་གཙྪ་ཞེས་དང་། མེ་ལྷ་རང་བཞིན་གྱི་གནས་སུ་གཤེགས། དམ་ཚིག་པ་རང་ལ་ཐིམ་པར་བསམས་ལ། རང་གི་དཔྲལ་བར་ཨོཾ་སོགས་ཀྱིས་གནས་གསུམ་བསྲུངས་ལ། དགེ་བ་བསྔོ་ཞིང་སྨོན་ལམ་གདབ། ཕུན་སུམ་ཚོགས་པ་སོགས་བཀྲ་ཤིས་ཀྱི་ཆོ་གས་མཐའ་བརྒྱན། མཆོག་གི་དངོས་གྲུབ་སྒྲུབ་པ་ལ་ནི་མེ་མ་མནལ་གྱི་བར་མི་བསྒུལ། མེ་མནལ་བ་དང་ཐལ་བ་ཕྱགས་ལ་ཆུ་ཀླུང་ངམ་རི་རྩེ་ལ་སོགས་པར་དོར་རོ། །དཀར་གསལ་མེ་འོད་སྟོང་ཕྲག་འབར་བའི་ཀློང་། །ལྷ་ཚོགས་སྲེག་བླུགས་མགྲོན་དུ་གཉེར་བྱས་པ། །དེ་ཉིད་ནས་བརྩམས་མཐུན་པ་མིན་པའི་ཕྱོགས། །མཐའ་དག་ཞི་བ་སྔགས་ཀྱི་ཟབ་ཁྱད་ཡིན། །ཞི་བའི་སྲེག་བླུགས་ཀྱི་ཆོ་ག་བསྟན་ཟིན་ཏོ།། །།དེ་ཉིད་གཞིར་བཞག་ཚེ་དཔལ་བསོད་ནམས་སོགས། །རིན་ཆེན་འབྱུང་གནས་ཆེན་པོའི་སྤུན་ཟླ་རུ། །སྒྲུབ་བྱེད་རྒྱས་པའི་ལས་ཀྱི་སྲེག་བླུགས་ཀྱི། །ཁྱད་པར་ཆོ་གའི་མེ་ལོང་ངོས་སུ་གསལ། །གཉིས་པ་རང་གཞན་གྱི་དོན་དུ་རྒྱས་པའི་སྦྱིན་སྲེག་བྱ་བར་འདོད་པས་ཆོ་གའི་འགྲོས་ཕལ་ཆེར་ཞི་བ་གཞིར་བྱས་ནས། འདིར་ཁྱད་པར་རྣམས་བརྗོད་པར་བྱ་སྟེ། དེའང་གནས་ཡིད་དུ་འོང་བར་ས་སྟེགས་ཡངས་པར་ཐིག་ཆེན་བརྒྱད་བཏབ་པའི་དབུས་ནས་ཁྲུ་གང་གི་ཚད་ཀྱིས་ཕྱོགས་བཞིར་མཚན་མ་བྱས་ལ། དེའི་བར་གྱི་སྲད་བུ་དེ་གཡོན་པས་ཕྱོགས་བཞིའི་མཚན་མའི་སྟེང་བཟུང་ནས་གཡས་པས་ཟུར་བཞིའི་ཐིག་ལ་མཚན་མ་བཙལ། དེའི་སྟེང་ཐིག་བཞི་བཏབ་པས་ཐབ་རང་དང་། སླར་ཡང་དེའི་སྟེང་སོར་བརྒྱད་པ་གཉིས་གཉིས་བསྐྱེད་པའི་མཚན་མ་བཙལ་ཏེ་ཐིག་གཉིས་རེ་བཏབ་པས་ཁ་སྒྱེར་དང་མུ་རན་འབྱུང་། ཐབ་ནང་གི་སུམ་གཅིག་ཟླུམ་པོར་བསྐོར་བ་ལྟེ་བ་དང་། སུམ་གཉིས་བསྐོར་བས་པདྨ་འདབ་བརྒྱད་བྱ། ཐབ་ཀྱི་གཞི་ཐམས་ཅད་ཁ་དོག་སེར་པོ་ལ་བཅད་ཚོན་ལི་ཁྲིས་བྱ། མུ་རན་ལ་རིན་པོ་ཆེའི་ཕྲེང་བ་བྲི། ལྷ་གནས་སུ་ཚོམ་བུའམ་ཚོན་སྤུངས་བྱ། གཉིས་པ་ཡོ་བྱད་ནི། ཁ་སྒྱེར་གྱི་སྟེང་ནས་བུད་ཤིང་འབྲས་བུ་ཅན་གྱི་ཤིང་སེར་ཞིང་དྲི་ཞིམ་པོ་དབུས་ཀྱི་ཆ་ལས་བྱུང་བའམ། མེད་ན་སྲོག་ཆགས་མེད་པའི་ནགས་ཀྱི་ལྕི་བ་སྐམ་པོ་གྲུ་བཞིར་བརྩིགས། ཤར་ལྷོར་མེ་ཚང་དང་། ལྷོར་སྒྲུབ་པ་པོའི་གདན་སོགས་བཤམ། གཡས་ལོགས་ནས་ཡམ་ཤིང་འབྲས་བུ་ཅན་གྱི་ཤིང་སྦོམ་ཕྲ་གུང་མོ་ཙམ་སྲིད་དུ་ཁྲུ་གང་པ། རྩེ་མར་དང་སྦྲང་རྩིས་སྦགས་པ། མར་དང་། འོ་མར་ཕྱེ་མངར་གསུམ་སོགས་སྦགས་པའི་ཟས་མཆོག ཏིལ། སོ་བ། འབྲས། ནས། གྲོ། སྲན་མ། དཱུརྦ། ཀུ་ཤ་རྣམས་སམ། བསྡུ་ན། ཡམ་ཤིང་། མར། ཟས་མཆོག དཱུརྦ་སྟེ་བསྲེག་རྫས་ཀྱི་གཙོ་བོ་དེ་ཙམ་ཀྱང་ཆོག་པར་བཤད། གཡོན་ལོགས་ནས་མཆོད་གཏོར་རྣམས་སྔར་བཞིན་བཤམ་མོ། །དངོས་གཞིའི་དང་པོ་ནི། སྔ་དྲོའི་དུས་སུ་རང་ཉིད་གོས་རྒྱན་སེར་པོས་བརྒྱན་ཏེ་རང་གཞན་གྱི་ཚེ་བསོད་ནམས་ལ་སོགས་པ་རྒྱས་པར་བྱས་ཏེ་ཚིམ་པའི་བསམ་པས། ཁ་བྱང་དུ་ཕྱོགས་པར་ས་འཇའ་ལི་ལ་སོགས་པར་ཁྱིལ་འདུག་གིས་བཟང་པོའི་འདུག་སྟངས་ཀྱིས་འཁོད་ལ་བདག་བསྐྱེད་རྫོགས་པར་བསྒོམ་མོ། །གཉིས་པ་ནི། མདུན་གྱི་ནང་མཆོད་བྱིན་གྱིས་བརླབས་ནས་ལག་པ་གཉིས་པུས་མོ་ལས་ཕྱིར་མི་འདའ་བར་བསླབ། དཔལ་འབར་ཐབ་ཀྱི་དབྱིབས་དང་མཐུན་པར་གཡས་ནས་བསྐོར་བ་སོགས་ནས། དགང་གཟར་ཁུ་ཚུར་གཉིས་བཅངས་པའི་མཐེབ་མཛུབ་གཉིས་བརྐྱངས་པའམ། རྩེ་སྦྱར་བའི་རིན་ཆེན་ཁུ་ཚུར་གྱི་ཕྱག་རྒྱས་བཟུང་བ་མ་གཏོགས་གཞན་རྣམས་འདྲ། ཐབ་བསང་སྦྱངས། སྟོང་པའི་ངང་ལས་ཧཱུྃ་ལས་བྱུང་བའི་ཐབ་ཁུང་སེར་པོ་རྒྱར་ཁྲུ་གཉིས་པ། ཟབས་སུ་ཁྲུ་གང་པ། ཡངས་ཤིང་རྒྱ་ཆེ་བ་དྭངས་ཤིང་ཐོགས་པ་མེད་པ། མུ་རན་ལ་རིན་པོ་ཆེའི་ཕྲེང་བས་མཚན་པ་ཞེས་པ་མ་གཏོགས་འདྲའོ། །ཕལ་པའི་མེ་ལྷའི་སྐབས། ལུས་པོ་མེའི་རང་བཞིན་དམར་པོ། ཞལ་གྱི་དཀྱིལ་འཁོར་སེར་པོ་ལས་འོད་ཟེར་སེར་པོ་འཕྲོ་བ་ཞེས་དང་། རིན་ཆེན་འབྱུང་ལྡན་གྱིས་དབུར་བརྒྱན་ཞེས་པ་དང་། སྤེལ་ཚིག་གི་ཚེ། བདག་གམ་སྦྱིན་བདག་གི་ཚེ་དང་བསོད་ནམས་དང་ལོངས་སྤྱོད་ཐམས་ཅད་པུཥྚིཾ་ཀུ་རུ་ཨོཾ་ཞེས་སོགས་གདགས་པ་མ་གཏོགས་འདྲ། གསུམ་པ་མཆོག་གི་མེ་ལྷའི་སྐབས་གཙོ་འཁོར་ཐམས་ཅད་ལ་རིན་ཆེན་འབྱུང་ལྡན་གྱིས་དབུར་བརྒྱན། ཞེས་དང་། ལྷ་ཐམས་ཅད་འཛུམ་ཞིང་ཚིམ་པ། འོད་ཟེར་སེར་པོ་འཕྲོ་བ་དང་གཟི་བརྗིད་དང་ལྡན་པའི་སྒོ་ནས་བདག་དང་སེམས་ཅན་ཐམས་ཅད་ཀྱི་ལོངས་སྤྱོད་ལ་སོགས་པ་རྒྱས་པའི་ལས་མཛོད་ཅེས་པ་དང་། རྒྱས་པའི་སྤེལ་ཚིག་ནི་བདག་དང་སྦྱིན་བདག་གི་ཚེ་དང་བསོད་ནམས་སོགས་བརྗོད་པ་དང་། གོ་རིམ་ཏིལ་གྱི་གོང་དུ་ཟས་མཆོག་འོང་བ་མ་གཏོགས་འདྲ། གྲངས་བརྒྱ་རྩ་བརྒྱད་དང་རྫས་ཀྱི་གཙོ་བོ་ཟས་མཆོག་ལ་གྲངས་བཟུང་བ་དང་། སྤེལ་ཚིག་མིན་པ་གཞན་གོང་མ་དང་འདྲའོ། །རྗེས་ཀྱི་ཚེ། མེ་ལྷའི་རྒྱལ་པོ་འཁོར་དང་བཅས་པ་ཁྱེད་རྣམས་ཀྱིས་བདག་དང་སེམས་ཅན་ཐམས་ཅད་ཀྱི་ཚེ་དང་བསོད་ནམས་དང་ལོངས་སྤྱོད་དང་དབང་ཕྱུག་ལ་སོགས་པ་ལེགས་པའི་ཚོགས་འཕེལ་ཞིང་རྒྱས་པར་མཛད་དུ་གསོལ། ཞེས་པ་ཙམ་ལས་གཞན་ཐམས་ཅད་ཞི་བ་ལྟར་བྱའོ། །ལས་རབ་རྒྱས་པའི་དཔག་བསམ་ཡོངས་འདུ་ལས། །སྡེ་བཞིའི་འབྲས་བུ་འབྱིན་ཕྱིར་མི་འདུད་པར། །ལོག་འཚོའི་ཚེར་སྐམ་ཡལ་ག་འཛིངས་པ་ལ། །ཁ་གསགས་ལག་པ་རྐྱོང་རྣམས་ཨེ་མ་བླུན། །རྒྱས་པའི་སྲེག་བླུགས་ཀྱི་ཆོ་ག་བསྟན་ཟིན་ཏོ།། །།ཞི་བྱེད་ཆོ་ག་བཞིར་བཞག་བརྟན་གཡོའི་དངོས། །མ་ལུས་དགའ་བའི་སྙིང་ཐག་ལ་འཁྱུད་དེ། །རང་དབང་འགུགས་བྱེད་ལས་ཀྱི་སྲེག་བླུགས་ཀྱི། །ཁྱད་པར་ཆོ་གའི་མེ་ལོང་ངོས་སུ་གསལ། །གསུམ་པ་རང་གཞན་གྱི་དོན་དུ་དབང་གི་སྦྱིན་སྲེག་བྱ་བར་འདོད་པས་ཆོ་གའི་འགྲོས་ཕལ་ཆེར་ཞི་བ་གཞིར་བྱས་ནས། འདིར་ཁྱད་པར་རྣམས་བརྗོད་པར་བྱ་སྟེ། དེའང་གནས་ཡིད་དུ་འོང་བར་ས་སྟེགས་ལ་ཐིག་ཆེན་བརྒྱད་བཏབ་པའི་དབུས་ནས་ཤར་དུ་སོར་གསུམ་འཕགས་པའི་སར་ཐབ་དབུས་ཀྱིས་མཚན་མ་བྱས་ལ་ཁྲུ་ཕྱེད་ཀྱི་ཚད་ཀྱིས། གཡོན་པས་དབུས་ཀྱི་མཚན་མའི་སྟེང་བཟུང་། གཡས་པས་མེ་ནས་དབང་ལྡན་གྱི་ཐིག་ལ་རེག་པར་གཡས་སྐོར་དུ་བསྐོར། སླར་ཡང་དེའི་ཁར་སོར་བཞི་བཞི་བསྐྱེད་ལ་ལན་གཉིས་བསྐོར་བས་ཁ་སྒྱེར་དང་མུ་རན་ཏེ་ཤར་གྱི་ཐིག་རྩེ་སོ་སོར་སྦྲེལ་བའི་ཐིག་བཏབ་པས་ཟླ་གམ་གྱི་དབྱིབས་འབྱུང་། ནུབ་ཀྱི་ཚངས་ཐིག་དང་ཟླུམ་སྐོར་ཕྲད་པ་ནས་དབུས་བར་གྱི་ཚད་དེས་ཟུར་བཞིར་མཚན་མ་བྱས་པའི་སྟེང་ནས་ཐིག་གྲུ་བཞིར་བཏབ། དེའི་ཁར་ཡང་སོར་བཞི་བསྐྱེད་ལ་ཟུར་བཞིར་མཚན་མ་དང་ཐིག་བཏབ་པས་ཐབ་སྟེགས་སོ། །ཐབ་ནང་པདྨ་སོགས་ཞི་བ་དང་འདྲ། གཞི་ཚོན་དམར་པོ་ལ་བཅད་ཚོན་དཀར་པོས་བྱ། ཁ་སྒྱེར་མུ་རན་གང་རུང་ལ་ལྕགས་ཀྱུའི་ཕྲེང་བས་བསྐོར་བ་དང་། ཕྱི་རོལ་གྱི་གྲྭ་བཞིར་ཟླ་ཕྱེད་རྡོ་རྗེས་མཚན་པར་བྱའོ། །གཉིས་པ་ཡོ་བྱད་ནི། བུད་ཤིང་ནི་ཡམ་ཤིང་སྐབས་ལྟར་རམ། མེད་ན་ནགས་ཀྱི་ལྕི་བས་ཟླ་གམ་དུ་བརྩིག ཤར་དུ་སྒྲུབ་པ་པོའི་སྟན་ནང་ཚང་ཅན་སོགས་འདྲ། རང་གི་གཡས་ལོགས་ནས། ཡམ་ཤིང་སེང་ལྡེང་། མཛོ་མོ་ཤིང་། སེ་བ། ཤུག་པ་སོགས་དམར་པོ་རྩི་མ་ཉམས་པ་རྐེད་པའི་ཆ་ལས་བྱུང་བ། སྦོམ་ཕྲ་སོར་མོ་ཙམ་དང་སྲིད་དུ་ཆག་དོ་པ། མར་ནི་སྨུག་རྩིས་ཁ་བསྒྱུར་བ་ཚ་བའི་མར་ཁུ་ཅུང་ཟད་བསྲེས་པ། རྫས་ཀྱི་གཙོ་བོ་མེ་ཏོག་དམར་པོའམ། འབྲས་དམར་པོ། མེད་པ་ན་ཙནྡན་དམར་པོ་སོགས་ཀྱིས་ཁ་བསྒྱུར་བ། གཞན་ཟས་མཆོག་ཏིལ་སོགས་འདྲ། གཡོན་ནས་གི་ཝང་། གུར་གུམ། ཙནྡན་དམར་པོ་སོགས་བཏབ་པའི་མཆོད་ཡོན། ཆུ་གཙང་གི་ཞལ་བསིལ་སོགས་ཉེར་སྤྱོད